SDP-OV Joško Klisović za Index je ranije danas potvrdio da je u samoizolaciji.

Naime, nakon što smo dobili informaciju da se zbog potencijalnog kontakta s koronavirusom javio dežurnom epidemiologu, javili smo se saborskom zastupniku kako bi nam to potvrdio.

Oko 16 sati rekao nam je da je u samoizolaciji

S Klisovićem smo se danas čuli oko 16 sati.

"Ne znam jesam li bio u kontaktu s koronavirusom, ali sam se, prema uputama, javio epidemiološkoj službi. Bio sam na jednom skupu u Zagrebu na kojemu je bila osoba kojoj je dijagnosticirana zaraza koronavirusom", rekao nam je Klisović.

Rekao nam je da za sada nema nikakvih simptoma i da nije radio nikakve pretrage.

"Nije bilo pretraga pa nema ni rezultata. Sad sam u samoizolaciji i pratim hoću li razviti simptome. Zasad sam super", zaključio je Klisović.

Tekst se nastavlja ispod oglasa

Još jutros bio u saboru

No kasnije smo otkrili da je Klisović prije nego što je otišao u samoizolaciju bio na sjednici sabora.

Naime, na snimkama saborske TV vidi se kako sjedi u sabornici danas za vrijeme glasanja i rasprave.

Klisović je za Index rekao kako za vrijeme sjednice nije znao da mora u samoizolaciju te da je odmah nakon dobio tu informaciju i obavijestio nadležne.